የመከላከል ጥንቃቄዎች ተጠናክረው ካልቀጠሉ አደጋው የከፋ እንደሚሆን ተጠቆመ
አዲስ አበባ፦ ሕብረተሰቡ የኮሮና ቫይረስን ለመከላከል የሚያደርገውን ጥንቃቄ አጠናክሮ መቀጠል ካልቻለ የሚደርሰው አደጋ የከፋ እንደሚሆን የጠቅላይ ሚኒስትሩ የፕሬስ ሴክሬታሪያት አቶ ንጉሱ ጥላሁን አስታወቁ።  የፕሬስ ሴክሬታሪያቱ ከትናንት በስቲያ ቫይረሱን ለመከላከል የሚደረገውን ጥረት አጠናክሮ መቀጠል በሚቻልበት መንገድ ላይ በሰጡት መግለጫ እንዳመለከቱት፣ በመላው አገሪቱ የቫይረሱን ስርጭት ለመግታት ከፌዴራል መንግሥት ጀምሮ በየደረጃው ያለው መዋቅር በቁርጠኝነት እየሰራ መሆኑን ነው። ቫይረሱን የመከላከሉ ሥራዎች ተጠናክሮ መቀጠል አለበት ብለዋል። “በአሁኑ ወቅት አገሪቱ ካላት የሕዝብ ቁጥር ብዛትና ዝቅተኛ የሆነ የመመርመር አቅም አንፃር ብዙ ርቀት ባለመኬዱ ሕብረተሰቡ የሚያሳየው መዘናጋት ተገቢ እንዳልሆነ አመልክተው፣ መንግሥት የክልሎችን የመመርመር አቅም ለማሳደግና በሕብ ረተሰቡ ዘንድ ስለ ወረርሽኙ ያለውን ግንዛቤ ለማጎልበት እየሰራ ነው ብለዋል።  በሆስፒታሎች የጽኑ ሕሙማን ክፍል ታማሚ አለመኖር፣ በቫይረሱ የተያዙ ሰዎች ቁጥር አነስተኛ መሆንና ያገገሙ ሰዎች ቁጥር እየጨመረ መምጣት ሕብረተሰቡን እያዘናጋው መሆኑን ጠቁመው፣ መዘናጋቱ ዋጋ የሚያስከፍለን በመሆኑ የከፋ ችግር ውስጥ ከመግባት ቀድሞ መጠንቀቅ እንደሚገባም መክረዋል። ቫይረሱ በዓለም አቀፍ ደረጃ በከፍተኛ ፍጥነት እየተስፋፋ ከመሆኑ ባለፈ በኢትዮጵያ ውስጥ ያለውንነባራዊ ሁኔታ መገመት አስቸጋሪ በመሆኑ አሁንም ጥንቃቄ ማድረግ ቅድሚያ የሚሰጠው መሆኑን አስገንዝበዋል። ወረርሽኙ በኢትዮጵያ ከተከሰተ አንስቶ ሕብረ ተሰቡ ያሳየው የመደጋገፍና የመተባበር ተግባር የሚያስመሰግን መሆኑን አመልክተው ። ምርመራውን በእያንዳንዱ ሰው ቤት ተደራሽ ለማድረግ አገሪቱ ያላት አቅም አነስተኛ በመሆኑ ህብረተሰቡ መዘናጋትን ትቶ ጥንቃቄውን አጠናክሮ መቀጠል እንዳለበት አስገንዝበዋል የሃይማኖት አባቶች የቫይረሱን ስርጭት ለመከላከል ተቋማቶችን በመዝጋት የእምነት ተከታ ዮችም በቤታቸው የፀሎት ሥነ ሥርዓት እንዲከታተሉ ማድረጋቸው በመልካምነት የሚጠቀሱ ተግባሮች ናቸው ብለዋል። “የኪነጥበብ ባለሙያዎችም እንዲሁ ሕብረተሰቡን እያዝናኑ በማስጠንቀቅና በማስተማር የዘርፉን ኃያልነት አስመስክረዋል” ብለዋል። የቫይረሱን ስርጭት ለመከላከል በየደረጃው እየተደረገ ያለው ርብርብ ፍሬያማ እንዲሆን ሁሉም የበኩሉን ለመወጣት የጀመረውን ጥረት እንዲያጠናክርም ጠይቀዋል። ወቅቱ የእስልምና እምነት ተከታዮች የጾም ወቅት መሆኑን ያስታወሱት አቶ ንጉሱ፣ የእምነቱ ተከታዮች በጋራ ባለመሰብሰብ ራሳቸውን ከወረርሽኙ እንዲጠብቁ ጥሪ አቅርበዋል። አዲስ ዘመን ሚያዝያ 22/2012 በጋዜጣው ሪፖርተር